 VIRGIL IERUNCA „Fenomenul Piteşti" „De fapt, adevăratul proces al reeducării de la Piteşti n-a avut încă loc ţi nu va avea atîta vreme cît nu va putea fi implicată răspunderea partidului comunist român, cît nu va fi chemat la bara acuzării adevăratul vinovat: regimul comunist din România", scria profetic Virgil Ierunca, acum un deceniu şi jumătate, în Fenomenul Piteşti, carte difuzată mai întîi fragmentar la Radio Europa Liberă, tipărita apoi, în 1981, la Paris, în colecţia Limite şi inaugurînd, în fine, în 1990, publicaţiile Editurii Humanitas din Bucureşti în revista noastră, cartea a mai fost comentată, imediat după apariţie, aşa cum se cuvenea (Alex Ştefănescu, nr 25 din 21 iunie 1990) Dacă o reiau acum, este pentru că promisiunile recente ale guvernului de a declanşa procesul comunismului (indiferent de caracterul lor demagogic) o aduc din nou în actualitate Ar trebui să menţionez totodată faptul că, recitită, la un an de la revoluţie, cartea aruncă o lumină foarte vie asupra unora din evenimentele acestui din urmă an Se impun cîteva observaţii preliminare Noi n-am avut, pînă la revoluţie, decît foarte puţine cărţi de felul celei a lui Virgil Ierunca, totuşi obişnuite în culturile moderne Din motive pe care nu mai e cazul să le înfăţişez, în literatura noastră din deceniile postbelice au avut mai mare căutare speciile de ficţiune decît acelea non fictive Cărţile valoroase cu caracter documentar apărute în tot acest timp se numără pe degetele de la o mînă Adevăratele noastre documente de epocă au fost, cum se ştie, romanele Despre închisorile politice, romancierii au depus cele mai multe şi mai zguduitoare mărturii In Fenomenul Piteşti autorul se referă, de exemplu, la cîteva pasaje din Caloianul lui Ion Lăncrănjan, unde oribila experienţă de la "Piteşti este evocată de un personaj, în limitele înţelegerii vremii, fireşte, dar nu mai puţin semnificativ pentru prioritatea revelaţiilor de acest fel pe care romancierii au deţinut-o, ca şi pentru faptul că ei au trecut realitatea în ficţiune Fenomenul Piteşti este una din cele mai izbutite cărţi document pe care am citit-o Admirabil concepută şi scrisă, ea este precisă şi lipsită de orice patetism verbal Foarte clară în idei, formulate deseori memorabil, ea conţine şi o analiză a lucrurilor, dincolo de nararea lor La suspansul aşa zicînd compoziţional, creat cu măiestrie, la punerea în pagină a tragediei, se adaugă consideraţii extrem de juste şi conexiuni uneori şocante, cum ar fi acelea cu experienţa chineză descrisă de preotul belgian Dries van Coillie sub 320 Virgil Ierunca titlul Sinuciderea entuziastă şi de francezul Jean Pasqualini în Prizonier al lui Mao Documentar, Virgil Ierunca s-a sprijinit pe mărturia unui fost deţinut politic, Dumitru Bacu, a cărui carte Piteşti a apărut în 1963 în străinătate, şi în româneşte, prea devreme pentru a putea provoca şi alte mărturii şi chiar şi pentru a sensibiliza opinia publică, şi pe un dosar, în legătură cu care nu ne furnizează însă nici o informaţie O a doua relatare, aceea a lui G Dumitrescu, Demascarea, apărută şi ea în Occident, în 1978, n-a mai fost folosită, fiindcă Fenomenul Piteşti era deja redactată Ediţia de la Humanitas nu conţine o aducere la zi a bibliografiei, menţinînd notele ediţiei din Limite, unele, evident, depăşite (cum ar fi aceea referitoare la preotul Calciu, care în 1990 nu se mai află în închisoare, ci în SUA) O postfaţă a autorului ar fi fost utilă Chiar dacă nu cunoaştem materialul acumulat între timp privitor la Piteşti, cartea lui Virgil Ierunca îşi păstrează intact interesul Două aspecte se cuvin, fireşte, examinate: întîi, natura experienţei ca atare, din închisoarea de la Piteşti; apoi, procesul intentat torţionarilor Majoritatea comentatorilor au insistat, nu fără temei, pe cel dintîi aspect Mai ales acum însă mi se pare că cel de al doilea trece în faţă, aflîndu-ne noi la ora unui proces general al comunismului Aşa că voi expune foarte sumar experienţa şi voi stărui asupra instruirii procesului Generalul Nikolski, unul din comandanţii securităţii româneşti în anii '50, a pus la punct un plan de zdrobire a rezistenţei morale a tinerilor deţinuţi politici şi s-a folosit în acest scop de Eugen Ţurcanu, fost student la Drept, care făcuse parte scurt timp din Frăţiile de Cruce, devenind apoi o figură marcantă a P C R Arestat, în urma unui denunţ, Ţurcanu nu era un element de care noua putere să se lepede cu uşurinţă, aşa că el a fost „reciclat", la sugestia lui Nikolski, şi pus să organizeze din alţi deţinuţi, o echipă de torţionari Experienţa a avut loc, mai întîi, la închisoarea din Piteşti (între decembrie 1949 şi august 1951), apoi la Gherla, la Canal (Colonia de muncă Peninsula), Tg Ocna şi Ocnele Mari (dar, în aceste două din urmă locuri, ea a dat greş) în ce conta experienţa? într-un sistem complex de tortură fizică şi morală menit a face din victimă călău şi a o determina, la rîndul ei, să continue operaţia asupra altor victime în general, cei care n-au murit (au existat şi cîteva, rare, sinucideri, ca şi morţi din pricina torturii), au devenit torţionari Lista acestora arată că reeducarea a fost eficientă, creîndu-se un nou tip uman, cum afirmă Virgil Ierunca, ilustrîndu-1 prin cazurile cele mai elocvente Destinele cîtorva dintre participanţii Ia experienţă sînt uluitoare Nici o operă de imaginaţie nu le-ar fi putut scorni (şi mă gîndesc al Danilo Kis ori la atîţia dintre 321 Literatura romană postbelică Proza Teatrul scriitorii actuali atraşi de gulagurile comuniste), deşi principiul fundamental al reeducării îl găsim formulat cu un secol în urmă de către un scriitor, într-un roman Stavroghin îi spune lui Verhovenski, pe cînd acesta pregătea asasinarea lui Şatov, în Demonii Jui Dostoievski: ,, ajunge să împingi pe patru membri din grupul tău să-l ucidă pe al cincilea, sub pretextul că e un denunţător, pentru ca o dată ce împreună au vărsat sînge, împreună să fie legaţi Ei îţi vor deveni sclavi " (citat de Ierunca, p 18) în 1952, moare la Canal profesorul chirurg Simionescu, în urma încercării de reeducare Secretul nu mai poate fi păstrat, cum fusese la Piteşti, de unde groaznica experienţă se diseminase şi în alte închisori, şi se declanşează o anchetă Prima echipă de reeducatori, în frunte cu Ţurcanu, se află în acel moment la Gherla, de unde protagoniştii sînt transferaţi pe neaşteptate la Bucureşti Ei cred că sosise ziua eliberării, în realitate, este vorba de începutul anchetei Li se cere să declare că au săvîrşit totul fără ştirea autorităţilor penitenciare şi, cu atît mai mult, a celor de partid înţeleg cursa în care sînt traşi, rezistă, se bat: pregătirea procesului durează doi ani Cu puţine excepţii (Calciu, Măgirescu), ei cedează presiunilor şi îşi iscălesc astfel condamnarea la moarte Procesul acesta este, în multe privinţe, extrem de semnificativ pentru metodele comuniste înainte de orice, se remarcă procedeul principal, acela de a crea ţapi ispăşitori penru o operaţie pusă la cale şi înfăptuită pe de-a-ntregul de securitate Nikolski şi ceilalţi ofiţeri care se aflau la originea şi în capul experienţei de la Piteşti nu vor ajunge niciodată pe banca acuzării Executanţii sînt siliţi să-şi proclame nu doar vinovăţia, aşa zicînd palpabilă, a torturilor şi crimelor la care îşi supuseseră victimele, dar şi paternitatea ideii Apoi: nu toţi torţionarii notorii sînt judecaţi Alegerea este, la rîndul ei, foarte caracteristică pentru stilul comunist: securitatea se opreşte doar la aceia care fuseseră membri ai Frăţiilor de Cruce ori avuseseră legături cu Garda de Fier, aşadar la legionari Un pact între comunişti şi legionari fusese perfectat în preajma alegerilor, din 1946, din teama primilor că legionarii vor sprijini partidele istorice în 1948 legionarii sînt arestaţi Cînd se alcătuieşte actul de acuzare pentru torţionarii de la Piteşti, Gherla, Canal etc, ideea centrală este că Horia Sima ar fi transmis în 1949, legionarilor aflaţi în închisoare, ordinul de a compromite prin orice mijloace partidul şi guvernul comunist Profitînd de slăbiciunea organelor noului Minister de Interne, inexperimentat şi nu complet debarasat de poliţiştii corupţi sub regimul anterior, legionarii ar fi alcătuit Organizaţia deţinuţilor cu convingeri comuniste - O D C C -sub firma căreia s-ar fi dedat la manipulări de tip fascist şi la crime 322 Virgil Ierunca în 1956, versiunea oficială este deci aceasta: „Un grup de studenţi arestaţi, agenţi ai imperialismului american, mistici, habotnici şi retrograzi, s-au apucat să schingiuiascâ pe ceilalţi colegi ai lor, pentru ca să compromită conducerea închisorilor şi, prin ea, partidul Primiseră dispoziţii din exterior, de la cei care sînt în străinătate şi conduc echipele de spioni şi sabotori, şi voiau ca la un moment potrivit să acuze partidul ca fiind iniţiatorul şi deci vinovatul" (p 13) întrebat cum a fost cu putinţă să se petreacă acest lucru în închisori etanşe ca acelea româneşti, de după 1949, directorul general din ML, care dăduse aceste explicaţii, răspunde ritos: „Noi nu am ştiut nimic din cele ce se petreceau acolo Cînd am aflat, am luat măsurile necesare Cei vinovaţi au fost pedepsiţi exemplar" (p 14) Ce-ar mai fi de spus? Ancheta se desfăşoară cu tot tipicul comunist: ţapii ispăşitori, legionari fanatici şi mistici, inspiraţie din afara graniţelor ţării, scop destabilizator şi de compromitere a noii puteri, care este, fireşte, imaculată, căci n-a ştiut nimic, iar cînd a descoperit scenariul, a luat imediat măsurile ce i se impuneau, pedepsind exemplar pe vinovaţi E adevărat doar că Ţurcanu şi ceilalţi au fost condamnaţi la moarte Generalul Nikolski a ieşit la pensie prin 1960-1962, ca şi, probabil, coloneii Dulgheru şi Sepeţeanu, adjuncţii săi Locotenentul politic Marina de la Piteşti a fost tranferat la Braşov, căpitanului Dumitrescu, directorul închisorii, i s-a pierdut urma Doar despre colonelul Zeller, din direcţia generală a penitenciarelor, se ştie că s-a sinucis cînd a căzut în dizgraţie Ana Pauker O coincidenţă: finalul experienţei Piteşti se suprapune pe lichidarea grupului Pauker-Luca - Teohari Georgescu Oare ce relaţie să fie între lupta pentru putere din fruntea partidului şi a statului şi oribila experienţă? Vom afla vreodată adevărata miză a scenariului? Iată întrebări la care procesul comunismului românesc va trebui să răspundă şi, dacă se poate, înainte ca protagoniştii istoriei ultimilor patruzeci de ani să o fi apucat, cu toţii, pe calea cea fără de întoarcere (România literară, nr 3, 1991) 